[pic] | AZ EURÓPAI KÖZÖSSÉGEK BIZOTTSÁGA |

Brüsszel, 11.6.2008

COM(2008) 350 végleges

Javaslat

A TANÁCS RENDELETE

a Kongói Demokratikus Köztársasággal szembeni egyes korlátozó intézkedések elrendeléséről szóló 889/2005/EK rendelet módosításáról

(előterjesztő: a Bizottság)

INDOKOLÁS

1. A 889/2005/EK tanácsi rendelet egyes korlátozó intézkedéseket vezetett be a Kongói Demokratikus Köztársasággal (a továbbiakban: KDK) szemben, összhangban a 2005/440/KKBP közös állásponttal, valamint az Egyesült Nemzetek Szervezete Biztonsági Tanácsának 1596(2005) sz. határozatával és későbbi vonatkozó határozataival.

2. A 2008. március 31-i 1807(2008) sz. határozattal az ENSZ Biztonsági Tanácsa úgy döntött, hogy többek között módosítja a technikai segítségnyújtás bizonyos típusaira elrendelt korlátozó intézkedések alkalmazási körét oly módon, hogy azok a KDK területén tevékenykedő nem-kormányzati jogalanyokra és egyénekre terjedjenek ki. A Tanács 2008. május 14-én elfogadta a 2008/369/KKBP közös álláspontot, mely hatályba lépteti az 1807(2008) sz. határozatot és hatályon kívül helyezi a 2005/440/KKBP közös álláspontot.

3. A 889/2005/EK rendeletet ennek megfelelően módosítani kell.

4. Javaslat

A TANÁCS RENDELETE

a Kongói Demokratikus Köztársasággal szembeni egyes korlátozó intézkedések elrendeléséről szóló 889/2005/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 60. és 301. cikkére,

tekintettel a Kongói Demokratikus Köztársaság szembeni korlátozó intézkedésekre vonatkozó és a 2005/440/KKBP közös álláspontot hatályon kívül helyező, 2008. május 14-i 2008/369/KKBP közös álláspontra[1],

tekintettel a Bizottság javaslatára,

mivel:

5. A 889/2005/EK tanácsi rendelet[2] korlátozó intézkedéseket vezetett be a Kongói Demokratikus Köztársasággal (a továbbiakban: KDK) szemben, összhangban a 2005/440/KKBP közös állásponttal, valamint az Egyesült Nemzetek Szervezete Biztonsági Tanácsának 1596(2005) sz. határozatával és későbbi vonatkozó határozataival.

6. A 2008. március 31-i 1807(2008) sz. határozattal az ENSZ Biztonsági Tanácsa úgy döntött, hogy többek között módosítja a technikai segítségnyújtás bizonyos típusaira elrendelt korlátozó intézkedések alkalmazási körét oly módon, hogy azok a KDK területén tevékenykedő nem-kormányzati jogalanyokra és egyénekre terjedjenek ki. A Tanács 2008. május 14-én elfogadta a 2008/369/KKBP közös álláspontot, mely hatályba lépteti az 1807(2008) sz. határozatot és hatályon kívül helyezi a 2005/440/KKBP közös álláspontot.

7. A 889/2005/EK rendeletet ennek megfelelően módosítani kell.

ELFOGADTA EZT A RENDELETET:

1. cikk

A 889/2005/EK rendelet a következőképpen módosul:

8. A 2. cikk helyébe a következő szöveg lép:

„2. cikk

9. Tilos:

a) közvetve vagy közvetlenül katonai tevékenységekhez kapcsolódó technikai segítségnyújtás biztosítása bármely személy, jogalany vagy szervezet számára a Kongói Demokratikus Köztársaságban (KDK), illetve ilyen segítségnyújtás felhasználása az ország területén;

b) katonai tevékenységekkel kapcsolatos finanszírozást vagy pénzügyi támogatást nyújtani, beleértve különösen a támogatás, hitel és exporthitel-biztosítás nyújtását fegyverek és a kapcsolódó eszközök eladásához, szállításához, továbbadásához vagy exportjához, illetve a kapcsolódó technikai segítségnyújtásra és egyéb szolgáltatásokra irányuló támogatáshoz, eladáshoz, szállításhoz vagy továbbadáshoz közvetlenül vagy közvetve biztosítani bármely KDK-beli személy, jogalany vagy szervezet részére, vagy a KDK-n belüli felhasználás céljából;

c) tudatosan és szándékosan részt venni olyan tevékenységben, amelynek közvetlen vagy közvetett célja vagy hatása az a) és b) pontban említett ügyletek elősegítése.

10. Az (1) bekezdés nem alkalmazandó a KDK területén tevékenykedő kormányzati tagok és jogalanyok számára közvetlenül nyújtott technikai segítségnyújtásra, finanszírozásra vagy pénzügyi támogatásra, amennyiben az ilyen segítséget előzetesen bejelentették a szankciós bizottságnak. Az ilyen bejelentéseknek tartalmazniuk kell a releváns információkat, ideértve adott esetben a végső felhasználó megnevezését, a szállítás tervezett időpontját és a szállítás útvonalát.”

11. A 3. cikk helyébe a következő szöveg lép:

„3. cikk

12. A szolgáltató letelepedési helye szerinti tagállam – a mellékletben felsorolt honlapokon feltüntetett – illetékes hatóságai, a 2. cikktől eltérve engedélyezhetik az alábbiak nyújtását:

a) technikai segítségnyújtás, finanszírozás és pénzügyi támogatás azon fegyverekhez és kapcsolódó eszközökhöz, amelyeket kizárólag az Egyesült Nemzetek Szervezetének KDK-beli missziója (MONUC) támogatására vagy használatára szántak;

b) technikai segítségnyújtás, finanszírozás és pénzügyi támogatás azon halált nem okozó katonai felszerelésekhez, amelyeket kizárólag humanitárius vagy védelmi célra szántak, amennyiben az ilyen típusú segítség- vagy szolgáltatásnyújtást előzetesen a szankciós bizottságnál bejelentették. Az ilyen bejelentéseknek tartalmazniuk kell a releváns információkat, ideértve adott esetben a végső felhasználó megnevezését, a szállítás tervezett időpontját és a szállítás útvonalát.

13. Nem adható engedély olyan tevékenységekhez, amelyeket már elvégeztek.”

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben,

a Tanács részéről

az elnök

[1] HL L 127., 2008.5.15., 84. o.

[2] HL L 152., 2005.6.15., 1. o. A legutóbb az 1377/2007/EK rendelettel (HL L 309., 2007.11.27., 1. o.) módosított rendelet.